L-Indja tordna 300 miljun doża ta' vaċċin li għadu mhux approvat L-Indja ordnat 300 miljun doża ta' vaċċin kontra l-virus tal-covid-19 li għadu ma ġiex approvat, bit-tama li tikontrolla t-tieni mewġa ta' infezzjonijiet li ħalliet impatt devstanti fil-pajjiż. Il-vaċċin li qed jiġi żviluppat mill-kumpanija Indjana Biological E jinsab fit-tielet stadju u skont il-Gvern Indjan "ta riżultati tajbin ħafna fl-ewwel żewġ fażijiet". Dan se jkun l-ewwel vaċċin li se jkun qed jingħata fl-Indja mingħajr m'għandu l-approvazzjoni b'emerġenza biex jibda jintuża. Din id-deċiżjoni qed issir hekk kif il-programm tat-tilqim fl-Indja għadu lura. Hu stmat li s'issa ngħataw ftit aktar minn 220 miljun tilqima minkejja li ħafna mill-popolazzjoni ta' madwar 1.4 biljun issa huma eleġibbli għat-tilqima. Dan ifisser li fl-Indja anqas minn 10 fil-mija tal-popolazzjoni għadhom tlaqqmu minn tal-inqas bl-ewwel doża, riżultat ta' nuqqas qawwi ta' dożi. Il-Gvern Indjan immexxi mill-Prim Ministru Narendra Modi qed jiġi kkritikat talli ma ordnax biżżejjed vaċċin minn qabel.